CELEX: 32016D0120
Language: el
Date: 2016-01-28 00:00:00
Title: Εκτελεστική απόφαση (ΕΕ) 2016/120 της Επιτροπής, της 28ης Ιανουαρίου 2016, σχετικά με τον καθορισμό της eXtensible Business Reporting Language 2.1 ως επιλέξιμης για χρήση στις δημόσιες συμβάσεις (Κείμενο που παρουσιάζει ενδιαφέρον για τον ΕΟΧ)

29.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 23/77
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/120 ΤΗΣ ΕΠΙΤΡΟΠΉΣ
   της 28ης Ιανουαρίου 2016
   σχετικά με τον καθορισμό της eXtensible Business Reporting Language 2.1 ως επιλέξιμης για χρήση στις δημόσιες συμβάσεις
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών 89/686/ΕΟΚ και 93/15/ΕΟΚ του Συμβουλίου και των οδηγιών 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ του Ευρωπαϊκού Κοινοβουλίου και του Συμβουλίου και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 13 παράγραφος 1,
   Κατόπιν διαβούλευσης με την ευρωπαϊκή πολυμερή πλατφόρμα φορέων για την τυποποίηση των ΤΠΕ και τους εμπειρογνώμονες του κλάδου,
   Εκτιμώντας τα ακόλουθα:
   
               (1)
            
            
               Η τυποποίηση διαδραματίζει σημαντικό ρόλο στην υποστήριξη της στρατηγικής «Ευρώπη 2020», όπως ορίζεται στην ανακοίνωση της Επιτροπής με τίτλο «Ευρώπη 2020: Στρατηγική για έξυπνη, βιώσιμη και χωρίς αποκλεισμούς ανάπτυξη» (2). Πολλές εμβληματικές πρωτοβουλίες της στρατηγικής «Ευρώπη 2020» υπογραμμίζουν τη σημασία της εθελοντικής τυποποίησης σε αγορές προϊόντων ή υπηρεσιών προκειμένου να εξασφαλίζεται η συμβατότητα και η διαλειτουργικότητα μεταξύ προϊόντων και υπηρεσιών, να προωθείται η τεχνολογική ανάπτυξη και να παρέχεται υποστήριξη στην καινοτομία.
            
         
               (2)
            
            
               Η ολοκλήρωση της ψηφιακής ενιαίας αγοράς αποτελεί βασική προτεραιότητα για την Ευρωπαϊκή Ένωση όπως τονίζεται στην ανακοίνωση της Επιτροπής με τίτλο «Ετήσια στρατηγική ανάπτυξης 2015» (3). Στην ανακοίνωσή της σχετικά με τη στρατηγική για μια ψηφιακή ενιαία αγορά για την Ευρώπη (4), η Επιτροπή επισημαίνει τον ρόλο της τυποποίησης και της διαλειτουργικότητας όσον αφορά τη δημιουργία μιας ευρωπαϊκής ψηφιακής οικονομίας με μακροπρόθεσμο δυναμικό ανάπτυξης.
            
         
               (3)
            
            
               Στην ψηφιακή κοινωνία, τα προϊόντα τυποποίησης καθίστανται αναγκαία για να εξασφαλίζεται η διαλειτουργικότητα μεταξύ συσκευών, εφαρμογών, αποθετηρίων δεδομένων, υπηρεσιών και δικτύων. Η ανακοίνωση της Επιτροπής με τίτλο «Ένα στρατηγικό όραμα για τα ευρωπαϊκά πρότυπα: προχωρώντας προς τα εμπρός για την ενίσχυση και την επιτάχυνση της βιώσιμης ανάπτυξης της ευρωπαϊκής οικονομίας έως το 2020» (5) αναγνωρίζει την ιδιαιτερότητα της τυποποίησης των τεχνολογιών πληροφόρησης και επικοινωνίας (ΤΠΕ), στο πλαίσιο της οποίας συχνά αναπτύσσονται λύσεις, εφαρμογές και υπηρεσίες από παγκόσμια φόρουμ και κοινοπραξίες για τις ΤΠΕ που έχουν αναδειχθεί σε ηγετικούς οργανισμούς ανάπτυξης προτύπων ΤΠΕ.
            
         
               (4)
            
            
               Ο κανονισμός (ΕΕ) αριθ. 1025/2012 έχει σκοπό τον εκσυγχρονισμό και τη βελτίωση του ευρωπαϊκού πλαισίου τυποποίησης. Θεσπίζει ένα σύστημα βάσει του οποίου η Επιτροπή μπορεί να αποφασίσει να προσδιορίσει τις σχετικότερες και ευρύτερα αποδεκτές τεχνικές προδιαγραφές των ΤΠΕ που έχουν εκδοθεί από οργανισμούς που δεν είναι ευρωπαϊκοί, διεθνείς ή εθνικοί οργανισμοί τυποποίησης. Η δυνατότητα να χρησιμοποιηθεί το πλήρες φάσμα των τεχνικών προδιαγραφών των ΤΠΕ κατά την προμήθεια υλισμικού, λογισμικού και υπηρεσιών τεχνολογίας των πληροφοριών θα καταστήσει δυνατή τη διαλειτουργικότητα μεταξύ συσκευών, υπηρεσιών και εφαρμογών, θα βοηθήσει να αποφεύγονται οι εγκλωβισμοί στις δημόσιες διοικήσεις που προκύπτουν όταν ο αγοραστής-δημόσιος φορέας δεν μπορεί να αλλάξει τον πάροχο υπηρεσιών μετά τη λήξη της σύμβασης λόγω της χρήσης ιδιοταγών λύσεων ΤΠΕ, και θα ενθαρρύνει τον ανταγωνισμό στον τομέα της προμήθειας διαλειτουργικών λύσεων ΤΠΕ.
            
         
               (5)
            
            
               Για να είναι οι τεχνικές προδιαγραφές των ΤΠΕ επιλέξιμες για χρήση στις δημόσιες συμβάσεις πρέπει να συμμορφώνονται με τις απαιτήσεις που ορίζονται στο παράρτημα II του κανονισμού (ΕΕ) αριθ. 1025/2012. Η συμμόρφωση με τις απαιτήσεις αυτές εξασφαλίζει, για τις δημόσιες αρχές, ότι οι τεχνικές προδιαγραφές των ΤΠΕ καθορίζονται σύμφωνα με τις αρχές του ανοικτού χαρακτήρα, της αμεροληψίας, της αντικειμενικότητας και της μη επιβολής διακρίσεων, που αναγνωρίζονται από τον Παγκόσμιο Οργανισμό Εμπορίου (ΠΟΕ) στον τομέα της τυποποίησης.
            
         
               (6)
            
            
               Η απόφαση για τον προσδιορισμό των προδιαγραφών των ΤΠΕ πρόκειται να εκδοθεί ύστερα από διαβούλευση με την ευρωπαϊκή πολυμερή πλατφόρμα φορέων για την τυποποίηση των ΤΠΕ η οποία συγκροτήθηκε με την απόφαση 2011/C-349/04 της Επιτροπής (6), όπως συμπληρώνεται από άλλες μορφές διαβούλευσης με εμπειρογνώμονες του κλάδου.
            
         
               (7)
            
            
               Στις 26 Φεβρουαρίου 2015 η ευρωπαϊκή πολυμερής πλατφόρμα φορέων για την τυποποίηση των ΤΠΕ αξιολόγησε την επεκτάσιμη γλώσσα υποβολής στοιχείων για επιχειρήσεις eXtensible Business Reporting Language, έκδοση 2.1 (XBRL 2.1) με βάση τις απαιτήσεις που καθορίζονται στο παράρτημα II του κανονισμού (ΕΕ) αριθ. 1025/2012 και εξέδωσε θετική γνώμη σχετικά με τον καθορισμό της ως επιλέξιμης για χρήση στις δημόσιες συμβάσεις. Η αξιολόγηση της XBRL 2.1 υποβλήθηκε στη συνέχεια σε διαβούλευση με τομεακούς εμπειρογνώμονες, οι οποίοι επιβεβαίωσαν τη θετική γνωμοδότηση σχετικά με τον καθορισμό της.
            
         
               (8)
            
            
               Η XBRL 2.1 είναι μια τεχνική προδιαγραφή για την ψηφιακή υποβολή στοιχείων από τις επιχειρήσεις, την οποία διαχειρίζεται μια παγκόσμια μη κερδοσκοπική διεθνής κοινοπραξία, η XBRL International. Η κοινοπραξία αποτελείται από περίπου 600 φορείς του δημόσιου και του ιδιωτικού τομέα από όλο τον κόσμο. Ο στόχος της παρούσας κοινοπραξίας είναι να βελτιωθεί η υποβολή εκθέσεων προς το δημόσιο συμφέρον.
            
         
               (9)
            
            
               Η XBRL 2.1 μπορεί να εφαρμοστεί σε ένα πολύ ευρύ φάσμα επιχειρηματικών και χρηματοοικονομικών δεδομένων. Εξορθολογίζει την εκπόνηση επιχειρηματικών και χρηματοοικονομικών εκθέσεων για την εσωτερική και εξωτερική διαδικασία λήψης αποφάσεων. Χρησιμοποιώντας την XBRL 2.1, εταιρείες και άλλοι παραγωγοί χρηματοοικονομικών δεδομένων και επιχειρηματικών εκθέσεων μπορούν να αυτοματοποιήσουν τις διαδικασίες συλλογής δεδομένων.
            
         
               (10)
            
            
               Επομένως, η XBRL 2.1 θα πρέπει να οριστεί ως τεχνική προδιαγραφή ΤΠΕ επιλέξιμη για χρήση σε δημόσιες συμβάσεις,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η eXtensible Business Reporting Language, έκδοση 2.1, είναι επιλέξιμη για χρήση στις δημόσιες συμβάσεις.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 28 Ιανουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 316 της 14.11.2012, σ. 12.
   
      (2)  COM(2010) 2020 τελικό, της 3ης Μαρτίου 2010.
   
      (3)  COM(2014) 902 final της 28ης Νοεμβρίου 2014.
   
      (4)  COM(2015) 192 final της 6ης Μαΐου 2015.
   
      (5)  COM(2011) 311 τελικό, της 1ης Ιουνίου 2011.
   
      (6)  Απόφαση 2011/C-349/04 της Επιτροπής, της 28ης Νοεμβρίου 2011, σχετικά με τη σύσταση της ευρωπαϊκής πολυμερούς πλατφόρμας φορέων για την τυποποίηση των ΤΠΕ (ΕΕ C 349 της 30.11.2011, σ. 4).